arnastofnun/IGC-2024 huggingface dataset:
Devin Townsend

Devin Garrett Townsend (f. 5. maí 1972) er kanadískur tónlistarmaður og upptökustjóri.

Townsend er fæddur í Vancouver, Bresku Kólumbíu. Hann hóf feril sinn 19 ára þegar Steve Vai, gítarleikari heyrði "demo" spólu hans. Vai hreifst af efni Townsend og fékk hann til að syngja á plötunni sinni "Sex and Religion" (1993) og fara í tónleikaferðalag um heiminn. Platan gekk illa og Townsend hætti með Vai.

Townsend var óánægður með músíkiðnaðinn og stofnaði hann þungarokkshljómsveitina Strapping Young Lad árið 1994 og starfaði hún til 2007. Samhliða því hóf hann sólóferil undir eigin nafni og stofnaði eigin plötuútgáfu; HevyDevy Records. Sólóefni Townsend er fjölbreytt og blanda af ýmsu: Rokki, þungarokki, framsæknu rokki, framsæknu þungarokki, hughrifatónlist (ambient) og nýjaldartónlist (new age).

Sólóferillinn hefur verið undir nokkrum nöfnum: Devin Townsend, Devin Townsend Band og Devin Townsend Project. Townsend er bæði alvörugefinn og gamansamur í tónlist sinni. Hefur hann meðal annars búið til þemaplötur af geimverunni Ziltoid hinum alvitra sem hefur það að markmiði að finna besta kaffið á jarðarkringlunni ellegar eyðir hann henni.

Sem plötuupptökustjóri hefur hann meðal annars tekið upp efni fyrir þungarokkssveitirnar Lamb of God og Soilwork. Townsend er þekktur fyrir að taka upp efni á mörgum rásum (enska: multitrack).
Gjóskugígur

Gjóskugígar myndast í þeytigosum / gjóskugosum utan megineldstöðva.

Lögun.

Gjóskugígur er nokkuð stór keila með allbreiðri gígskál (gjóskukeila, eins og sumar Vatnaöldurnar) eða hringlaga, fremur lágur, stór og breiður gígur eins og Diamond Head á Hawaii eða Hrossaborg við Jökulsá á Fjöllum.

Eldgosin.

Gjóskugos eru almennt heldur aflmikil og stendur ýmist ólmur stólpi af gjósku upp úr gosopinu eða að slitróttar en öflugar sprengingar þeyta gjósku til lofts.

Orsökin er hröð og öflug afgösun kvikunnar eða aðkoma vatns í gosrás.

Hringlaga útlitsgerðin kemur líklega fram í sígosum, þegar gjóskan ryðst með litlum hléum hátt til lofts.

Gígskálin tengist frekar slitróttari og sprengivirkari bólstragosum.

Á síðari stigum gosa getur það komið fyrir að gjóskugos breytist í hraungos þegar vatn kemst ekki lengur í gosrásina.

Staðsetning.

Staka gjóskugíga má finna á Íslandi í gígaröðum innan um aðrar tegundir af gígum, sérstaklega gjall- og klepragíga.

T.d. mynda Veiðivötn og Vatnaöldur þannig samsettar gígaraðir.
Lygi

Lygi er fullyrðing sögð viljandi af einhverjum sem veit að hún er ósönn eða villandi. Lygarar kunna að nota lygar sér til framdráttar, til dæmis til að ráðskast með aðra til að öðlast eitthvað efnislegt eða tilfinningalegt. Almennt ber orðið „lygi“ neikvæða merkingu, og þeim sem mælir lygi gæti verið refsað á samfélagslegan hátt eða í alvarlegum tilvikum með lögsókn. Í öðrum tilfellum er þó heimilt eða jafnvel æskilegt að ljúga. Vegna þess að afleiðingar lyga geta verið alvarlegar hafa fræðimenn unnið misvel heppnaðir að aðferðum til að greina lygar frá sannleikanum.

Tegundir.

Hvít lygi.

Hvít lygi kallast minniháttar lygi sem telst skaðlaus eða gagnleg til lengri tíma litið. Hvítar lygar eru oft notaðar í þágu annarra, til dæmis til að verja þá fyrir sannleikanum ef hann er sérstaklega særandi og að ekki vita hann skiptir litlu máli.

Meinsæri.

Meinsæri kemur fyrir þegar eiðbundinn einstaklingur lýgur fyrir dómstól. Meinsæri er glæpur þar sem vitnið hefur svarið að segja sannleikann og til þess að dómstóllinn haldi réttmæti sínu verður að gera ráð fyrir að vitni segi satt.

Skrök.

Skrök er lygi sem er ekki illa meint og hefur litlar sem engar afleiðingar.

Ýkjur.

Ýkjur eru þar sem grundvallarupplýsingar um eitthvað eru sannar, en ekki í eins miklum mæli og mælandinn gefur í skyn. Það er talað um að „teygja sannleikann“, það er að láta eitthvað hljóma mikilvægara eða áhugaverðara en það er í raun. Í mörgum tilfellum eru ýktar fullyrðingar ekki skildar bókstaflega.

Ærumeiðing.

Ærumeiðingar eru ummæli þar sem fullyrðing er sett fram sem kemur óorði á einstakling, fyrirtæki, hóp, ríkisstjórn eða þjóð, og getur verið glæpur. Ærumeiðing þarf ekki endilega að vera lygi.
AmabAdamA

AmabAdamA eða Amaba Dama er íslensk reggí hljómsveit. Hún hefur gefið út eina hljómplötu, plötuna "Heyrðu mig nú" sem kom út árið 2014.

Meðlimir.

Hljómsveitina skipa:
Muhammad Bassiri

Muhammad Sidi Brahim Sidi Embarek Basir (arabíska: سيدي سيدي إبراهيم مبارك محمد بصير) (fæddur 1942 eða 1944, hvarf 18. júní 1970) var leiðtogi í sjálfstæðishreyfingu Sahrawi-þjóðarinnar í Vestur-Sahara. Hann hvarf og var væntanlega tekinn af lífi af spænskum yfirvöldum vegna pólitískra skoðana sinna.

Lífshlaup.

Muhammad Bassiri fæddist í héraðinu Tan-Tan, sem í dag tilheyrir Marokkó en var um þær mundir hluti af Cabo Juby, landræmu milli Marokkó og Vestur-Sahara sem laut spænskri stjórn.

Árið 1957 fluttist hann til Marokkó, sem þá hafði nýverið öðlast sjálfstæði. Hann gekk í skóla í Marrakesh en hélt síðar til Kaíró í Egyptalandi til að nema íslömsk fræði og lærði síðar blaðamennsku í Damaskus í Sýrlandi. Hann sneri aftur til Marokkó árið 1966 þar sem hann stofnaði dagblaðið "Al-Shihab" (íslenska: "Kyndillinn"), sem hélt á lofti sjónarmiðum sjálfstæðissinna úr röðum Sahrawi-fólks.

Yfirvöld í Marokkó létu stöðva útgáfu blaðsins seint á árinu 1967 og fékk Bassiri þá leyfi spænskra yfirvalda til að flytjast til Vestur-Sahara, en honum hafði áður verið meinað um landvistarleyfi. Hann settist að í borginni Smara þar sem hann kenndi fræði kóranins.

Í Smara hófst Bassiri handa við að skipuleggja sjálfstæðishreyfingu sem þekkt varð undir heitinu Harakat Tahrir. Hreyfingin var í fyrstu leynileg en kallaði eftir lokum spænskra yfirstjórnar í Vestur-Sahara. Bassiri aðhylltist hugmyndafræði Gandhis um friðsamlega baráttu og vildi koma á umbótum með lýðræðislegum hætti, þrátt fyrir harðstjórn herforingjastjórnar Francos.

Endalok.

Þann 17. júní árið 1970 hóf Harakat Tahrir baráttu fyrir opnum tjöldum með friðsömum mótmælum gegn spænskum yfirráðum. Mótmælin fóru fram í Zemla-hverfinu í El Aaiún og eru í dag þekkt sem Zemla uppreisnin. Þau voru skipulögð sem andóf við skipulagðri göngu Franco-stjórnarinnar á sama tíma. Spenna milli mótmælenda og hermanna óx stig frá stigi og lauk með því að herinn handtók nokkra forystumenn og skaut á mannfjöldann.

Þegar hér var komið sögu hafði Bassiri yfirgefið mótmælin. Honum stóð til boða að flýja til Máritaníu en neitaði. Nóttina eftir var hann handsamaður af spænsku herlögreglunni og gaf vitnisburð fyrir herrétti þann 19. júní. Afdrif hans eru óviss eftir það, þótt almennt sé talið að hann hafi verið tekinn af lífi í fangelsi skömmu síðar. Spænsk stjórnvöld þrættu þó lengi fyrir það.

Með dauða sínum varð Bassiri fyrsti píslarvottur sjálfstæðishreyfingar Sahrawi og er álitinn faðir þjóðfrelsisbaráttunnar þar í landi.

Heimildir.
Stórfurstinn

Stórfurstinn (franska: "Le Grand Duc") eftir Morris (Maurice de Bevere) og René Goscinny er 40. bókin í bókaflokknum um Lukku Láka. Bókin kom út árið 1973, en sagan sem hún hefur að geyma birtist fyrst í teiknimyndablaðinu Pilote sama ár.

Söguþráður.

Hans hátign Leoníd stórfursti, sérlegur erindreki Rússakeisara, kemur í heimsókn til Bandaríkjanna ásamt hjálparhellu sinni, Boulenkov ofursta. Lukku Láki er boðaður á fund innanríkisráðherra í Washington þar sem honum er falið það verkefni að fylgja furstanum í skoðunarferð um Villta Vestrið, enda ríður á að ferðalagið heppnist vel þar sem í húfi er mikilvægur viðskiptasamningur við Rússa. Furstinn vill hefja ferðina á heimsókn til hins róstusama bæjar Abilene í Kansas. Ferðin hefst, en hvorki Lukku Láki né furstinn vita að rússneskur stjórnleysingi veitir þeim eftirför í því skyni að ráða furstann af dögum. Á kránni í Abilene heillar Leoníd fursti söngkonuna Lauru Legs upp úr skónum með herramannslegri framkomu og hún varar Lukku Láka í kjölfarið við áformum kráareigandans Jackson´s um að ræna furstanum. Ránstilraunin fer út um þúfur og félagarnir koma til bæjarins Bellow Springs. Í nágrenni bæjarins stendur yfir leit að hættulegum stigamanni, Texas Ripper, og stórfurstinn ákveður að taka þátt í leitinni.

Íslensk útgáfa.

Stórfurstinn var gefinn út af Froski útgáfu árið 2018.
Stóri skjálfti

Stóri skjálfti er skáldsaga eftir Auði Jónsdóttur. Bókin kom út árið 2015. Bókin segir sögu af flogaveikri konu sem vaknar upp úr flogakasti og þá er barn hennar horfið. Eftir stórt flog man aðalpersónan Saga ekki lengur erfiða hluti. Höfundur leikur sér með óljós mörk undirmeðvitundar og sjúkdóms og hvað er ímyndun og hvað er sjúkdómur.
Keisaraskurður

Keisaraskurður er holskurður framkvæmdur til að ná lifandi barni úr líkama móður.

Á Íslandi.

Árið 1950 var tíðni fæðinga með keisaraskurði á Íslandi um 1%, en árið 2006 voru keisaraskurðir framkvæmdir í um 17,5% fæðinga.

Fyrsti keisaraskurður á Íslandi var gerður árið 1865 af Jóni Hjaltalín landlækni en honum til aðstoðar voru Gísli Hjálmarsson læknir, tveir læknar af herskipinu Pandora og fjórir læknisfræðistúdentar. Barnið lifði en móðirin dó næstu nótt. Móðirin Margrét Arnljótsdóttir var dvergvaxin.

Fyrsti keisaraskurður á Íslandi þar sem bæði móðir og barn lifðu var gerður 1910.
Ingibjörg Stefanía Pálmadóttir

Ingibjörg Stefanía Pálmadóttir (f. 1961) er íslensk viðskiptakona. Ingibjörg er dóttir Pálma Jónssonar stofnanda Hagkaups og erfði það ásamt þremur systkinum sínum. Ingibjörg er eiginkona Jóns Ásgeirs Jóhannessonar.
Fargesia

Fargesia er ættkvísl asískra bambusa í grasaætt. Þeir eru ættaðir aðallega frá Kína, með nokkrar tegundir í Víetnam og í austur Himalaja. Sumar tegundirnar eru ræktaðar til skrauts, t.d Gulbambus.

Þeir eru smáir til meðalstórir hnaus-bambusar, upprunnir úr háfjallaloftslagi barrskóga austur Asíu, frá Kína suður til Víetnam og vestur að austurhlíðum Himalajafjalla. Þeir eru þekktir í Kínversku sem jian zhu, sem þýðir "örvabambus".

Vísindanafnið var gefið til heiðurs hinum franska trúboða og áhugagrasafræðingi, Père Paul Guillaume Farges (1844–1912).

Fargesias eru meðal harðgerðustu bambusa heimsins, en þeir vaxa ekki kröftuglega. Algengir bambusar í ættkvísl "Fargesia" eru nauðsynleg fæða risapanda, og nýleg blómgun "Fargesia nitida" hefur haft slæm áhrif á pöndustofna.

Tegundir.

Eins og er eru um 80-90 viðurkenndar tegundir, en erfðagreining og útlitseinkenni mæla með flutningi margra þessara tegunda til ættkvíslanna "Thamnocalamus", "Yushania" og "Borinda." Óvíst er með ættartengsl annarra.
Ostagerð

Ostagerð er framleiðsla á osti úr mjólk með ýmsum aðferðum sem ganga út á að fá fram tiltekin einkenni (útlit, bragð, ilm og áferð). Ostagerð var þekkt meðal Forn-Egypta og hefur því verið stunduð í að minnsta kosti 5000 ár.

Ostagerð er aðferð til að varðveita mikilvæg næringarefni mjólkur og lengja þannig líftíma matvörunnar. Hugsanlega hafa hirðingjar sem geyma mjólk í sekkjum gerðum úr mögum dýra uppgötvað að bakteríur og ensím sem finnast í magasekknum gerja og hleypa mjólkina.

Ostur er gerður með því að þétta og skilja kasein og mjólkurfitu frá mysu sem tekur með sér mysuprótein, laktósa og önnur minni prótein. Þetta er gert með sýru, ýmist mjólkursýru sem mjólkursýrugerlar búa til eða annarri sýru. Þegar þéttur ostur er búinn til er ostahleypi bætt við til að þétta og fella ostadraflann úr mysunni. Draflinn er síðan þjappaður saman í ostamóti, sigti eða ostalérefti og mysan látin renna af honum. Oft er salti bætt í til að stöðva sýrumyndun. Til að gera harðost er osturinn pressaður í mótinu.

Ferskostur er borðaður strax eða eftir stuttan tíma en margir ostar eru látnir gerjast allt frá nokkrum vikum að mörgum mánuðum til að fá fram þau einkenni sem sóst er eftir. Stundum er sérstakri myglu bætt við ostinn til að skapa bragð og áferð og auka geymsluþol. Harðostar eru stundum þvegnir með saltpækli, olíu eða áfengi til að búa til æta ostaskorpu, en líka er algengt að hjúpa oststykki með ostavaxi.
Laufskógar

Laufskógar eru ríkjandi í tempraða beltinu þar sem jarðvegur er frjósamur. Trén eru sumargræn lauftré sem fella laufin á haustin. Helstu trjátegundirnar eru eik, askur, beyki og hlynur. Laufskógar hafa víða verið höggnir niður og frjósömu landinu breytt í landbúnaðarsvæði.
Subaru

Subaru er japanskur bílaframleiðandi. Subaru bílarnir eru þekktir fyrir að vera fjórhjóladrifnir með háu og lágu drifi, millikassa (framdrif og fjórhjóladrif) og með Boxervél.
Phyllostachys aureosulcata

Phyllostachys aureosulcata, gulgrópar bambus, er harðgerður skriðull bambus með áberandi gula gróp í stönglunum sem er oft ræktaður til skrauts.

Lýsing.

Þessi bambus getur náð 9m hæð með stönglum sem ná um 4 sm. í ummál.

Á svæðum þar sem meðal lágmarkshiti er yfir -15°C, getur hann náð 14m hæð, með ummál að 6,5 sm. Aðalform tegundarinnar hefur dökkgræna stöngla með gulri gróp. Brumhlífar stönglanna eru fjólugrænar oft með gulri rönd. Neðri hlutar stönglanna eiga til að svigna í sikksakk.

Útbreiðsla.

Þessi bambus vex á svæðum frá heittempruðu belti til tempraðs beltis og þolir lágan vetrarhita betur en flestir aðrir bambusar, verandi einn af harðgerðustu bambusunum í ættkvíslinni "Phyllostachys". Utan náttúrulegs útbreiðslusvæðis tegundarinnar og og þar sem kaldasti mánuður hefur meðalhita neðan -4°C (25°F), eru laufin ekki sígræn og geta gulnað og fallið.

Á svæðum með verulega köldum vetrum (USDA svæði 4 eða kaldari) í nyrðri hluta Bandaríkjanna, norður Asíu, og öðrum köldum svæðum, deyr allur yfirvöxtur ef hiti helst undir -18°C (0°F) í lengri tíma en mun vaxa upp aftur að vori upp í 1,8 til 2,4m, jafnvel þó hiti hafi farið niður í -34°C (-30°F).

"Phyllostachys aureosulcata" er algengur bambus í Bandaríkjunum, Evrópu, Asíu og hlutum Ástralíu. Í Kína er hann ræktaður í Bejing og héröðunum Henan, Jiangsu og Zhejiang.

Notkun.

Rætaður aðallega til skrauts, er þessi tegund ein sú besta til framleiðslu á ætum bambussprotum, laus við óþægilegt bragð jafnvel hrár. Kröftug útbreiðsla, með uppréttan vöxt sem er góður í gerði.
Baltóslavnesk tungumál

Margt er líkt með slavneskum málum og baltneskum og hafa þau því stöku sinnum verið sett á eina grein indóevrópskra mála. Nú til dags munu þó flestir fræðimenn líta svo á að þar sé að mestu um að ræða tökuáhrif frá nánum samskiptum fremur en sameiginlegri þróun frá fyrri tíð.

Er því flokkun baltneskra mála og slavneskra til einnar greinar að mestu leiti aflögð og úrelt.
Læknastrábelgur

Læknastrábelgur (fræðiheiti "Galega officinalis") er fjölær jurt sem hefur allt frá miðöldum verið notuð til lækninga og þá sérstaklega til að slá á einkenni sykursýki.
Biskupshattar

Biskupshattar (fræðiheiti: "Geum") er ættkvísl plantna innan rósaættar.
Charles Messier

Charles Messier var franskur stjörnufræðingur sem fæddist 26. júní 1730 í bænum Badonviller í Lorrainehéraði. Hann er þekktastur fyrir hina svokölluðu Messierskrá þar sem hann flokkaði 103 vetrarbrautir, stjörnuþokur og stjörnuþyrpingar. Seinna bættu aðrir stjörnufræðingar fyrirbærum við skránna út frá mæligögnum hans og urðu Messierfyrirbærin þá 110 talsins. Messierskráin er þægileg að því leyti að hún hjálpar stjörnuskoðendum að greina milli varanlegra og breytilegra fyrirbæra á stjörnuhimninum. Charles Messier lést 12. apríl 1817 í París.
Eldfjallaaska

Eldfjallaaska er mjög fín aska samsett úr grjóti og steinefnum minna en 2 millimetrar í þvermál sem komið hefur upp úr gíg eldstöðvar. Eldfjallaaska verður til þegar steinar og bergkvika mölna í eldgosi.
Jóhann Daníelsson

‎

Jóhann Kristinn Daníelsson (1927-2015), kennari og söngvari á Dalvík. Jóhann var sonur Daníels Júlíussonar og Önnu Jóhannsdóttur í Syðra-Garðshorni í Svarfaðardal og þar ólst hann upp ásamt fjórum systkinum sínum. Jóhann lauk gagnfræðaprófi á Akureyri 1946 og íþróttakennaraprófi frá Íþróttakennaraskóla Íslands 1949. Hann fór einnig til náms til Noregs, Jærens Folkehöjskola á Jaðri og Statens Gymnastikkskole í Ósló 1951-1952. Hann lauk söngkennaraprófi frá Kennaraskóla Íslands 1959. Jóhann var íþróttakennari á Blönduósi og víðar 1949-1956, á Ólafsfirði 1956-1957, og stundaði söngkennslu á Dalvík 1957-1963, nema veturinn 1958-1959 sem hann var íþróttakennari í Reykjavík. Hann kenndi við Oddeyrarskóla á Akureyri 1964-1974 en fluttist þá öðru sinni til Dalvíkur með fjölskyldu sinni þar sem hann stundaði tónlistarkennslu og var m.a. formaður Tónlistarskóla Dalvíkur. Hann var síðan bókavörður við Dalvíkurskóla til 2000.

Jóhann var kunnur söngvari og kom víða fram opinberlega allt frá barnæsku, ýmist einsöngvari eða í söngsveitum og kórum. Hann var heiðursfélagi í Karlakór Dalvíkur. Þrjár hljómplötur hafa verið gefnar út með söng Jóhanns. . Jóhann tók virkan þátt í leiklistarstarfi á Akureyri og Dalvík um árabil og lék í fjölmörgum leikritum. Einnig fór hann með hlutverk í kvikmyndinni Landi og sonum í leikstjórn Ágústs Guðmundssonar. Jóhann var manna vinsælastur í sinni sveit, samkvæmismaður, hagyrtur vel og félagi í Söltunarfálaginu svokallaða en það var félagsskapur innmúraðra gleðimanna og söngmanna og skálda og brús-spilamanna í Svarfaðardal. Í bókinni Krosshólshlátur eru margar frásagnir af Jóhanni og kveðskapur eftir hann.

"Enn syngur vornóttin" er safndiskur með söng Jóhanns. Þar flytur hann einn eða með öðrum yfir tuttugu sönglög. Upptökurnar spanna 40 ára tímabil og gefa gott yfirlit yfir söngferil hans. Tónlistarfélag Dalvíkur gaf diskinn út 2010.

Kona Jóhanns var Gíslína Hlíf Gísladóttir (1935-2009). Börn þeirra: Anna Guðlaug (1962), Gísli Már (1967) og Aðalbjörg Kristín (1971). Fyrir átti Gíslína soninn Yngva Örn (1956).
Jón Jónsson (f. 1861)

Jón Jónsson frá Gautlöndum eða Jón Jónsson Gauti (28. febrúar 1861 – 23. júlí 1945) var íslenskur kaupfélagsstjóri, einn af stofnendum Kaupfélags Norður-Þingeyinga, formaður þess og framkvæmdastjóri frá 1895 til 1916. Hann sat í Fánanefndinni 1913-1914.
Húskakkalakki

Húskakkalakki (fræðiheiti: "Blattella germanica") er skordýr í kakkalakkaætt oft kallaður "þýski kakkalakkinn".

Útbreiðsla.

Útbreiddur um heim allan en talinn upprunninn í Mið-Afríku, á svæðinu kringum vötnin stóru, Eþíópíu og Súdan.

Ísland.

Fundinn á nokkrum stöðum á landinu, utan höfuðborgarsvæðis á Keflavíkurflugvelli, Þingeyri, Siglufirði, Húsavík og í Aðaldal, Vopnafirði og Neskaupstað.

Lífshættir.

Húskakkalakki lifir innanhúss og er afar illa þokkaður í híbýlum. Hann leggur sér til munns og skaðar flest það sem í boði er og honum fylgir auk þess mikill sóðaskapur. Hvers kyns matvörur eru í hættu, einnig leður, lím, veggfóður og textílvörur svo eitthvað sé nefnt. Húskakkalakkar safnast oft margir saman fyrir tilstilli lyktarefna sem þeir gefa frá sér. Þeir makast nokkrum dögum eftir að síðasta gyðluhamnum er kastað. Egghulstur myndast 2 til 4 dögum síðar og í því eru 30–40 egg, jafnvel fleiri, og stendur það áberandi aftur af kvendýrinu. Kerlan ber það með sér að meðaltali um tíu daga og sleppir því daginn áður en eggin klekjast. Stundum klekjast þau þó áður en hulstrinu er sleppt. Eftir að egghulstur losnar líða 22 dagar þar til það næsta myndast. Gyðlan hefur hamskipti 6 til 7 sinnum í uppvextinum. Það er afar breytilegt hvað það tekur tegundina langan tíma að þroskast frá eggi til fullþroska dýrs, við góðan stofuhita 54–215 daga eða 103 daga að meðaltali. Algengt er að 3 til 4 kynslóðir þroskist árlega og kvendýrin framleiði 4 til 5 (eða allt að 8) egghulstur á æviskeiði sínu. Af þessu má sjá að fjölgun getur orðið gríðarleg á einu ári.

Almennt.

Húskakkalakki var þekktur hér sem slæðingur í Reykjavík, jafnvel talinn með bólfestu strax í upphafi 20. aldar og hafði þá einnig fundist á Vestfjörðum og Norðausturlandi. Þegar leið á öldina varð hans reglulega vart og í nokkrum tilvikum hafði hann með vissu sest að og fjölgað sér í gömlum híbýlum. Lítill vafi leikur á varanlegri fótfestu.

Húskakkalakki er af minni gerð kakkalakka en annars dæmigerður, vængjaður kakkalakki að sköpulagi, flatvaxinn gulbrúnn, með tvö dökk belti aftur eftir hálsskildi. Leðurkenndir yfirvængir með grófu æðamynstri og tiltölulega gegnsæir. Ungviði einungis með litla vængvísa. Fálmarar eru langir og mjóir, lengri en bolurinn, fætur alsettir sterkum göddum. Stutt liðskipt halaskott vita út á við. Húskakkalakkar eru varir um sig og fljótir að tvístrast ef þeir styggjast.
Gunnar S. Gestsson

Gunnar Gestsson (f. 12. október 1913 — d. 24. júní 1982) var íslenskur listmálari.

Ungur hóf Gunnar ýmsa verkamannavinnu, bæði til sjós og lands á Stokkseyri og í Vestmannaeyjum. Gunnar hafði alltaf áhuga á myndlist og í barnaskóla fór hann strax að prófa sig áfram með vatnsliti og krítarlit. Málaralistina stundaði Gunnar meðfram vinnu en fljótlega fór hann að lifa af sölu eigin verka og hætti annarri vinnu.

Lífið reyndist Gunnari ungum mjög erfitt, hann veiktist af berklum á þrítugsaldri og var vart hugað líf. Tónlistin skipaði einnig stóran sess í lífi Gunnars, allt frá 6 ára aldri spilaði Gunnar á harmonikku á dansskemmtunum í Gimli á Stokkseyri.

Gunnar studdi mjög við hverskyns listform og málaði oftar en ekki leiktjöld fyrir leikfélagið á Stokkseyri. Í blaðaviðtali var Gunnar spurður hvernig stæði á því að hann spennti litaskalann svo mjög í verkum sýnum. Hann svaraði „Ef til vill er birta og gleði í málverkinu hjá mér, af því að ég hef lifað svo svarta ævi. Ég lifi öðru lífi í myndunum, hver veit, lífi sem ég þrái.“ Gunnar Gestsson lést á Sjúkrahúsi Suðurlands 24. júní 1982.
Brúarfoss (Brúará)

Brúarfoss er foss í lindánni Brúará á mörkum Biskupstungna og Grímsness. Mikið birkikjarr umlykur fossinn og ána. Í göngufæri við fossinn eru þrjú sumarhúsahverfi; Miðhúsaskógur, Brekkuskógur og Reykjaskógur. Fossinn liggur í rúmlega 2 kílómetra fjarlægð norður af Laugarvatnsvegi.
Hardangervidda

Hardangervidda,( Harðangursheiði eða Harðangursvídd á íslensku), er stór heiði á mörkum Hörðalands, Þelamerkur og Buskerud í suður-Noregi í yfir 1000 metra hæð. Hún þekur nálægt 8000 km². Hæsti punkturinn er 1721 metrar en tindurinn Hårteigen (1,690 m.) er áberandi kennileiti þar. Heiðin er ofar trjálínu. Stórar hreindýrahjarðir hafast við á henni og nærast á fléttum. Þær eru stærstu villtu hreindýrahjarðir í Evrópu og telja um 15.000 einstaklinga.

Árið 2016 drápust yfir 300 hreindýr þegar eldingu laust niður í hjörð á heiðinni.

Heimskautarefur dvelur á heiðinni en fjöldi hans hefur minnkað verulega. Hluti af Hardangervidda er þjóðgarður og er svæðið vinsælt til útivistar.

Bergensbanen, þ.e. lestarleiðin milli Bergen og Osló, fer um heiðina og er lestarstöðin í Finse í 1222 metrum.
Beverly Hills Chihuahua 3

Beverly Hills Chihuahua 3 er bandarísk kvikmynd frá árinu 2012
Fríða og dýrið: Töfrajól fríðu

A Troll in Central Park (enska: "A Troll in Central Park") er bandarísk-teiknimynd frá árinu 1994.
Mynstur

Mynstur er ákveðið form sem er sýnilegt víða í heiminum og í hönnun. Mynstur er oft byggt upp af ákveðinni mynstureiningu sem er endurtekin aftur og aftur, reglulega eða óreglulega.

Mynstur er að finna bæði í tvívíðu og þrívíðu rúmi. Geometrískt mynstur er mynstur sem er búið til úr geometrískum formum og endurtekur sig eins og í veggfóðri.

Mynstur eru sjáanleg í náttúrunni og í list. Í náttúrunni eru þau oft óregluleg, endurtaka sig ekki eftir ákveðinni röð og innihalda brot. Þetta eru tildæmis öldur, froður, flísar og sprungur. Undirniðri hafa mynstur stærðfræðilega uppbyggingu, stærðfræðin leitar að reglufestu og útkoman úr aðgerðum eru stærðfræðileg mynstur1. Menn fundu smátt og smátt upp kerfi forma, talna og tákna til að lýsa mynstrum.

Ítalski stærðfræðingurinn Leonardo Fibonacci, sem fæddist á 12. öld sá að ákveðin talnaruna, Fibonacci tölurnar 1, 1, 2, 3, 5, 8, 13, 21, 34 ... er að finna víða í náttúrunni. Talnarunan byggist á því að summa tveggja samliggjandi talna myndar næstu tölu á eftir í rununni. Hann sýndi t.d. fram á að kanínupar fjölgar sér samkvæmt talnarununni og að á mörgum plöntum er fjöldi krónublaða Fibonacci tala. Liljur hafa t.d. þrjú krónublöð, sóleyjar fimm krónublöð, dalía átta krónublöð, morgunfrúr 13 krónublöð o.s.frv.

Sannað hefur verið stærðfræðilega að mynstur sem má finna á feldi dýra t.d. blettatígurs og gíraffa, er að grunni til ákveðin mynstureining sem breytist og ákvarðast mynstrið af stærð dýranna og lögun þeirra.
Arsiafjall

Arsiafjall er rúmlega 9 km há dyngja á reikistjörnunni Mars, norðan við það er Pavonisfjall og norðan við það er Ascraeusfjall. Stærsta eldfjall í sólkerfinu, Ólympusfjall, er norðvestan við það.

Á Arsiafjalli er um 110 km breiður sigketill. Fjallið er næststærsta eldfjall heims að rúmtaki á eftir Ólympusfjalli.
Herkúles (kvikmynd)

Herkúles getur átt við: